b'\n_START_ARTICLE_\nValentin Poru\xc8\x9biu\n_START_SECTION_\nBiografie\n_START_PARAGRAPH_\nValentin Poru\xc8\x9biu a fost un avocat ales delegat al cercului I Cluj-Napoca, comitatul Cojocna, Cluj, la Marea Adunare Na\xc8\x9bional\xc4\x83 de la Alba Iulia din 1918, fiind ales membru al Marelui Sfat Na\xc8\x9bional Rom\xc3\xa2n._NEWLINE_Valentin Poru\xc8\x9biu s-a n\xc4\x83scut l\xc3\xa2ng\xc4\x83 Cluj, la Dezmir, \xc3\xaen 17 iulie 1883, unde a f\xc4\x83cut studiile elementare. Clase de liceu le-a parcurs la Liceul luteran \xc8\x99i apoi romano-catolic din Bistri\xc8\x9ba. Ultimele clase (VII-VIII) le-a urmat la Liceul piarist din Cluj. \xc3\x8en anul 1901-1902 a ob\xc8\x9binut gradul de sublocotenent \xc3\xaen urma efectu\xc4\x83rii stagiului militar._NEWLINE_A \xc3\xaenceput cursurile universitare \xc3\xaen anul 1902 la Facultatea de \xc8\x98tiin\xc8\x9be juridice a Universit\xc4\x83\xc8\x9bii din Cluj. \xc3\x8en anul III a f\xc4\x83cut un semestru la Viena. \xc3\x8en 1908 a ob\xc8\x9binut diploma de doctor \xc3\xaen drept, iar cea de avorcat doi ani dup\xc4\x83 aceea la T\xc3\xaergu-Mure\xc8\x99, dup\xc4\x83 care a \xc3\xaenceput cariera sa ca avocat la Cluj._NEWLINE_La 20 octombrie 1910 s-a c\xc4\x83s\xc4\x83torit cu Dora Bianu. La 1 august 1914 a fost chemat sub arme av\xc3\xa2nd gradul de c\xc4\x83pitan. Un an dup\xc4\x83 aceea s-a \xc3\xaentors la Cluj, fiind r\xc4\x83nit \xc8\x99i internat \xc3\xaen clinic\xc4\x83._NEWLINE_A decedat la Turda \xc3\xaen anul 1942.\n_START_SECTION_\nActivitate politic\xc4\x83\n_START_PARAGRAPH_\nActivitatea sa profesional\xc4\x83 s-a desf\xc4\x83\xc8\x99urat \xc3\xaen domeniul politic, fiind membru al Partidul Na\xc8\x9bional-\xc8\x9a\xc4\x83r\xc4\x83nesc, partid pe care l-a reprezentat ca senator \xc3\xaen guvernul lui Iuliu Maniu dar \xc8\x99i ca vicepre\xc8\x99edinte al organiza\xc8\x9biei Partidului \xc8\x9a\xc4\x83r\xc4\x83nesc din Cluj. La 11 ianarie 1919 a fost numit prefect al ora\xc8\x99ului Cluj de c\xc4\x83tre Consiliul Dirigent al Transilvaniei, func\xc8\x9bie pe care a p\xc4\x83r\xc4\x83sit-o \xc3\xaen martie 1920. Tot pe plan politic, Valentin Poru\xc8\x9biu a fost membru \xc3\xaen Consiliul superior pentru Reforma agrar\xc4\x83 din 1921 \xc8\x99i delegat la Societatea Na\xc8\x9biunilor \xc3\xaentre 1924 \xc8\x99i 1926.'